Zemlényi Attila

**A nememberi ember balladája**

Volt ez a haverom, a Feri, tudod,  
hogyishíjákmá’, na’ mongyad má’,  
Tudod, na, hogy a faszba’? A Szegedi Feri!  
Aki mindenre azt mondta, hogy nememberi.  
De hallod, bármire, bármikor azt, hogy nememberi.  
Már óvodába’ együtt spanoltunk,  
kisautó volt, én meg gomba.  
irigykedtem rá úgy, hogy nememberi.  
Mondta, olyan dömpere van,

majd meglátom holnap, hogy nememberi.  
Ó, a tamperei kiccsávó, bekamuzta csak,  
nem volt, hallod, dömpere, csak  
az apjának a balhékból annyi pere, hogy nememberi.  
Már a suliba’ is behúzták mindig mindenbe,  
azt állandóan bevette, hogy meri, vagy nem meri.  
Savazták, ekézték: Nem mered, Feri, beszari Feri!  
Merte a Feri, merte a Feri,  
minden őrültségét merte a Feri.  
Épült a blokkház, leugrasz, Feri,  
a sárga homokba, a másodikról, Czink Timi előtt  
leugrasz, Feri, faszari Feri?  
Eltört a lába, el mind a kettő,  
de úgy, öcsém, hogy az nememberi.  
Jó soká gipszágy, még nyolcadikba’ is  
sántított Feri, meteor Feri, zuhanós Feri,  
billencses Feri, húzta a lábát, hogy nememberi.  
Csövesek lettünk, majd később punkok,  
ebbe is egy kicsit beljebb ment Feri.  
Nagyhajú Feri, tarhálós Feri, sántán pogózó, tarajos Feri.  
Koncerten jött a fekete Teri,  
hattal smárt Aurórán, úgy, hogy nem emberi,  
köztük volt Feri, a ragasztós Feri,  
belezúgott úgy a szerencsétlen, hogy az nememberi.  
Teréz anya lett a fekete Teri,  
olyan gyorsan, hogy az nem emberi.  
Teréz apa lett nememberi Feri,  
azt mondta, barátom, ez nememberi.  
Közösen laktak jó soká együtt,  
anyós, após, a kutya meg ők, meg a kicsi Feri.  
Veszek fel hitelt, mert ez nememberi!  
Újságkihordó, kőműves Feri,  
aztán devizahiteles munkanélküli.  
Nememberi erőforrásaid elfogytak, Feri!  
Jött még rá egy nem túl jó emeri,  
mindegy volt már, meri, vagy nem meri.  
Ahogy ezt írom, máresikiskint,  
kicsit sír az ég is, szól a rimemberi.  
Érted szól barátom, Nememberi Feri.

Zemlényi Attila

**A férfi, ha**

A férfi, ha negyvenkilenc, és a fia, ha három,

már nem úgy mutatkozik be egy csínos nőnek, hogy Bármi Áron.

Nagyfaternak nézik az őzik, az erdőszéli óvodánál,

bensejébe ki-be jár az Ősz, megáll, legyint, majd tovább áll.

A pank már csak a satunak jó, hol tesz-vesz, rézhalat kalapál,

a Dead Kennedys, már nem front, nem saját halál.

Szeme alatt Árkádia, a hanyatt-homlok élet ránca,

az asszony minden ár kádia, teszkós labyrinth, gazdaságos pénztárca.

Mákos a sérója, nem tarajos,

szürke szakálla sem túl karajos.

Turkálós a zakója, cipője sáros,

munkahelye Miskolc, a jó Tesz-Vesz város.

Az egész Avast átjárja a szú.

Röpül, dzsanázik az idő, a vasfaszú,

szmogos, hideg zephir, mellette, felette,

régi ellenségét, szegényt, a sors tegnap temette.

Szilajon mosogat, porszívózni bátor,

hitellel terhelt ház, a családi inkubátor.

Tisztesen adózik, jogkövet, nem ő szüli a rendet,

nem játssza már kajakra, a sárkányölő szentet.

De néha még, csak úgy pénteken,

uncsi-sör kombóban úszva bár,

felriad a harci dal, ha nem hajt a tatár.

A parázs újra lángra kap, Biafra megest rivall.

Gyí! Gyí! -- hallja, csapassad csak, borsodi bivaly!

Kettétört száraz ágként ropog, gyűrött árnyéka a havon,

szabadon engedett állatok, hét lakatra zárt zöld vadon.

Az élet hesteg tovaszáll és tétova minden óda.

A távolban a kaszás riszál, hiába ellenállás, dióda.

De addig is Ember, gyerünk, avázzál, éleszd magad újra!

A halál úgy is alászáll, a kékmadár bőrébe bújva.

Aztán még vagy negyven percet, néz szembe kötelesség a vággyal.

Mikor meg már túltolja, feje lebakkan, nem szárnyal.

A másnap, mindig sommás nap, didereg a lélek.

Vallási fanatikus leszek, hálás Istennek, hogy élek.

A férfi, ha negyvenkilenc, és a fia, ha három,

nincs szebb ettől: *Apamama, te vagy a legjobb barátom.*

Zemlényi Attila

**Apámnak hiányzik a víz**

Ahogy az őszi surlófény az erdőbe betűz,  
úgy hiányzik apámnak a víz.  
Összegörgeti a csigaház-szíveket,  
locsogja: lehet, hallgatja: nem lehet.  
Messzelátó szemének szomjas állatok,  
apám: Víz, olyan rég nem voltam nálatok.  
Ahogy a Tisza nyalogatja a part menti fűzeket,  
úgy jön minden kishullámmal újabb üzenet.  
Ahogy a mólót rágcsálja békésen Füreden,  
ezt mondja Apámnak: Türelem, türelem!  
Ahogy tombol a vihar keresztbe-hosszába,  
úgy hívja, haza, apám, a Deltába.  
Nagyítóüveg húsa alatt  
pontyok, busák, nagy fehér halak,  
teknősbékák, siklók, moszatos kövek  
csérek, sirályok, süllők, pelikánok,  
mind egy követ fújnak, egy követ:  
Hogy ne rianjanak jégtörő jégvirágok,  
ártéri erdők, úszó gímbikák,  
mélázó öreg kalóz, tamburaszó, kerekre mosott álmok,  
hullámzó ólomkristály-drapériák.  
Hogy gyere vissza, Kapitány! Kapitányom!  
Vár a víz, a kék vadon!  
Vér, víz, vér, víz, vér,  
leroskadó ifjonti álmok egy kikötői, tajtékverte padon.  
Valamit visz a víz,  
meríti, felissza,  
görgeti, sodorja, elragadja végképp.  
Soha nem hozza többé vissza.